《咏篆畦垂丝海棠》
宋代·舒岳祥

夺胎锦带仍添丽，借面芙蓉特太癯。
睡去不禁春露压，醉来谁倩晓风扶。
长条莫恨无新叶，纤瓣还能著细须。
火急提鱼花下饮，明朝千点乱青芜。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。